alexandrainst/scandi-wiki huggingface dataset:
Ókind

Ókind er hljómsveit sem á rætur sínar að rekja til  Seltjarnarness. Hljómsveitin lenti í öðru sæti Músíktilrauna árið 2002 og var Birgir Örn Árnason valinn efnilegasti bassaleikarinn. Hljómsveitin hefur gefið út tvær breiðskífur. Þá fyrri, Heimsenda 18, tóku þeir upp í hljóðverstíma sem þeir hlutu í verðlaun úr Músíktilraunum. Þá seinni, Hvar í Hvergilandi, tók Birgir Örn upp í þeirra eigin stúdíói og má þess geta að sú plata hlaut fullt hús stjarna þegar hún var gagnrýnd í Morgunblaðinu.  

Hljómsveitin spilaði á tónleikum á skemmtistaðnum Amsterdam í ágúst 2006. Þetta voru síðustu tónleikar sveitarinnar, en það var einungis meðlimum Ókindar kunnugt þar til tveir meðlimanna staðfestu samstarfsslitin í viðtali í Morgunblaðinu skömmu eftir fyrrnefnda tónleika. 

Meðlimir sveitarinnar hafa snúið sér að öðrum verkefnum, ýmist á vettvangi tónlistar eða annars, t.d. hefur Birgir lagt meiri áherslu á upptökustjórn og má þar m.a. nefna plötu Isidor, Betty takes a ride. 
Steingrímur Karl er nú í hljómsveitinni Moses Hightower þar sem hann spilar á hljómborð ásamt því að syngja. Hann hefur einnig verið meðlimur í öðrum böndum s.s. Glymskrattarnir, og Llama, auk þess sem hann hefur unnið ýmis verkefni sem píanó-/hljómborðsleikari. 

Hljómsveitin tilkynnti um fyrirhugaða tónleika þann 4. september 2010 , þá fyrstu í rúm fjögur ár.

Meðlimir 
Birgir Örn Árnason - bassi
Ingi Einar Jóhannesson - gítar
Ólafur Freyr Frímansson - trommur
Steingrímur Karl Teague - söngur, hljómborð

Útgefin verk 
Heimsendi 18 - 2003 breiðskífa
Hvar í hvergilandi - 2006 breiðskífa

einnig:
Þoturass - 2004 smáskífa, óopinber kynningarútgáfa.
Stúfur - 2004 jólasafnplata, gefin út í góðgerðarskyni.

Tilvísanir

Tenglar 
Plötudómur á mbl.is
Ókind á rokk.is
Myndband við lagið „Ó ég“ á youtube.com

Íslenskar hljómsveitir
Inflúensa

Inflúensa, eða flensa, er smitsjúkdómur sem leggst á fugla og spendýr. Í spendýrum koma helstu einkenni fram í efri öndunarfærum og í lungum. Sjúkdóminn má rekja til RNA veiru (af Orthomyxoviridae fjölskyldunni).

Algengustu einkenni í mönnum eru sótthiti, hálsbólga og eymsli í hálsi, höfuðverkur, vöðvaverkir, hósti og þreyta. Einnig getur niðurgangur fylgt í kjölfarið á þessum einkennum ef veikindin eru orðin langvarandi.

Þótt ýmsir öndunarfærasjúkdómar séu í daglegu tali nefndir flensa er raunveruleg inflúensa talsvert frábrugðin venjulegu kvefi, og mun alvarlegri. Einstaklingar sem smitast af inflúensu þjást oft af miklum sótthita í eina til tvær vikur, og ef ekki er brugðist rétt við, eða ef einstaklingurinn er veikburða fyrir, getur sjúkdómurinn leitt til dauða.

Inflúensa er bráðsmitandi og berst um heiminn í árvissum flensufaröldrum. Þegar flensufaraldur geisar látast alla jafna milljónir af völdum sjúkdómsins, en í hefðbundnu árferði nemur tala látinna hundruðum þúsunda á ári. Á 20. öldinni hafa þrír flensufaraldrar geisað, í öll skiptin í kjölfar stökkbreytingar á veirunni sem dró úr getu fólks til að berjast við sjúkdóminn.

Sú tegund inflúensu, sem á undanförnum árum hefur þótt líklegust til að breytast í alvarlegan alheimsfaraldur er H5N1, en þessi influensutegund er betur þekkt sem fuglaflensa. Nú (sumar 2009) óttast menn þó meira H1N1, sem er kölluð svínaflensa. Hún er talin hafa borist upphaflega úr svínum í menn í Mexíkó, en nú er hún farin að smitast frá manni til manns. 

Smitsjúkdómar
Maríukirkja (Reykjavík)

Maríukirkja, kirkja Maríu meyjar, stjörnu hafsins er kaþólsk sóknarkirkja
í Breiðholtshverfi í Reykjavík. Hún var tekin í notkun þann 25. mars 1985 (á boðunardegi Maríu) og loks vígð 24. maí 2001. Sóknarprestur er Sr. Denis O´Leary frá Írlandi.

Tengill 
 Vefsíða Maríukirkju

Reykjavík
Kirkjur í Reykjavík
Síður sem þurfa hnit
Sigurður Líndal (f. 1931)

Sigurður Líndal (f. 2. júlí 1931) er íslenskur lögfræðingur, fyrrverandi prófessor í lögfræði og fyrrum forseti Hins íslenska bókmenntafélags.

Menntun 
Sigurður lauk stúdentsprófi frá Menntaskólanum í Reykjavík árið 1951 og BA-prófi í latínu og mannkynssögu frá Háskóla Íslands árið 1957, embættisprófi í lögfræði frá Háskóla Íslands árið 1959 og MA-prófi í sagnfræði frá Háskóla Íslands árið 1968. Hann lauk einkaflugmannsprófi árið 1968 og stundaði nám í réttarsögu við Kaupmannahafnarháskóla árið 1960, við Háskólann í Bonn í Þýskalandi 1961-1962 og University College í Oxford árið 1998 og 2001.

Starfsferill 
Hann var dómarafulltrúi við embætti Borgardómara í Reykjavík 1959-1960 og 1963-1964, hæstaréttarritari við Hæstarétt Íslands frá 1964-1972, var prófessor við lagadeild Háskóla Íslands frá 1972-2001. Árið 2007 var hann ráðinn prófessor við Háskólann á Bifröst og var þar um skeið. Hann var dómari í Félagsdómi 1974-1980, forstöðumaður Lagastofnunar Háskóla Íslands frá 1976-2001, forseti Hins íslenzka bókmenntafélags frá 1967-2015. Hann var í stjórn Stofnunar Árna Magnússonar frá 1996-2006, var ráðunautur landstjórnar Færeyja í sjálfstæðismálum 1997-2000. Frá 2002-2005 var hann formaður rannsóknarnefndar til að rannsaka flugslys í Skerjafirði Sigurður hefur ritað mikið um kenningar í lögfræði, sagnfræði og stjórnmálafræði og ritstýrt fjölda verka á þessum fræðasviðum. Á sjötugsafmæli hans árið 2001 var gefin út bókin Líndæla sem er safn greina sem ritaðar voru honum til heiðurs.

Tilvísun 

Íslenskir lögfræðingar
Fólk fætt árið 1931
Prófessorar við Háskóla Íslands
María mey

María mey er móðir Jesú samkvæmt Nýja testamentinu og öðrum kristnum heimildum. Mest er talað um hana í fæðingarfrásögnum guðspjallanna (Mattheusarguðspjalli og Lúkasarguðspjalli). María var heitkona Jósefs, varð þunguð af heilögum anda og fæddi síðar son sinn Jesúm. Ekki eru til margar frásagnir af því að María hafi fylgt Jesú á ferðalögum hans. Í Jóhannesarguðspjalli 19:25 er þó sagt að hún hafi verið viðstödd krossfestinguna. Í Postulasögunni er sagt að eftir krossfestinguna hafi María verið um kyrrt í Jerúsalem og segir hefðin að gröf hennar sé þar að finna.

María hefur orðið að tákni fyrir trúfesti og tryggð, sér í lagi í kenningum og helgihaldi rómversk-kaþólsku kirkjunnar. Bæði innan hennar og rétttrúnaðarkirkjunnar gegnir María einnig hlutverki milligöngumanns milli syndugs mannkyns og guðs. Rómversk-kaþólska kirkjan staðfesti flekklausan getnað Maríu með trúarsetningu árið 1854, þar sem áréttað var að María hafi verið getin án erfðasyndarinnar. Samkvæmt hefðinni steig María upp til himna og er himnaför Maríu víða haldin hátíðleg þann 15. ágúst.

Kristnir dýrlingar
Persónur í nýja testamentinu
Algyðistrú

Algyðistrú er sú trú að sami guðlegi mátturinn fylli og gegnumsýri alla tilveruna. Í raun má segja að innan algyðistrúarbragða sé Guð allt og jafngildi alheiminum og náttúrunni.

Klassísk algyðistrú 
Þeir sem aðhyllast klassíska algyðistrú leggja tilveruna að jöfnu við Guð án þess að skilgreina hugtökin frekar. Þetta afbrigði algyðistrúar má finna í trúarhefðum innan hindúisma, innan Kabbala gyðingdóms og í mörgum trúarbrögðum og heimspekistefnum.

Náttúruleg algyðistrú 
Náttúruleg algyðistrú á rætur sínar að rekja í Taóisma og síðar til heimspeki Spinoza. Þeir sem aðhyllast náttúrulega algyðistrú telja alheiminn nauðsynlegt afl til þess að ná dulrænni fullkomnun. Alheimurinn hefur þó ekki sjálfstæðan vilja, meðvitund eða tilfinningar og er því ekki hægt að líta á hann sem Guð nema í óhefðbundnum og ópersónulegum skilningi. Þessi stefna gengur líka undir nafninu ópersónuleg algyðistrú eða ópersónuleg algildishyggja.

Heimild 

Trúarbrögð
Fjölgyðistrú

Fjölgyðistrú kallast trú á marga guði, goð eða goðmögn. Margur forn átrúnaður, meðal annars átrúnaður Grikkja og Rómverja, flokkast undir fjölgyðistrúarbrögð. Í fjölgyðistrúarbrögðum eru guðir yfirleitt sýndir sem margbrotnar persónur með sérstaka hæfileika, þarfir, þrár. Guðirnir eru ekki alltaf almáttugir eða alvitrir. Þvert á móti koma þeir oft fram eins og mannfólkið, fallvaltir og breyskir en þó með krafta, vitneskju eða skilning umfram hina dauðlegu. 

Þó fjölgyðistrú sé algjörlega á öndverðum meiði við eingyðistrú þá eru þau ekki laus við hugmyndina um einn almáttugan og alvitran Guð sem yfir alla aðra er hafinn. Í fjölgyðistrúarbrögðum er þetta æðsta goðmagn yfirleitt yfirboðari eða foreldri hinna goðmagnanna. Dæmi um slíka guði eru Seifur, Júpíter eða Óðinn.

Innan fjölgyðistrúarbragða raðast goðmögnin oft upp í svokölluð guðakerfi þar sem hver guð hefur sitt hlutverk og oftar en ekki valdsvið í heimsmyndinni. Þannig var Apollon meðal annars guð tónlistar og skáldskapar í grískum átrúnaði. Neptúnus var sjávarguð hjá Rómverjum og meðal forn-Egypta var Ósíris guð undirheima og dauðra. Þessa verkskiptingu má auðvitað einnig sjá í hinum forna átrúnaði norrænna manna. Þar var Bragi til dæmis guð tónlistar og skáldskapar en Njörður í Nóatúnum var sjávarguð líkt og Neptúnus.

Fjölgyðistrú var hið dæmigerða trúarbragðaform áður fyrir útbreiðslu kristni og íslam. Fjölgyðistrú sem vert er að nefna og stunduð er enn í dag, eru t.d. taoismi, shenismi eða kínversk trú, japanskt shinto, santería, flest hefðbundin trúarbrögð í Afríku, alls konar nýheiðni trúarbrögð, og flest form a hindúisma (sem er elsta fjölgyðistrúin stunduð í nútímanum).

Heimild

Tengt efni 
 Eingyðistrú
 Algyðistrú

Trúarbrögð
Steðji

Steðji er einnig annað nafn fyrir steininn Staupastein í Hvalfirði

Steðji er framleiðslutæki gert úr gegnheilu stykki úr stáli eða steini og er notaður sem undirlag þar sem hlutir eru smíðaðir með því að hamra þá eða höggva til, til dæmis þegar smíðað er úr járni eða stáli.

Saga 
Steðjar hafa verið notaðir frá því snemma á bronsöld við alls kyns málmsmíðar þótt tækið hafi þekkst fyrr og verið notað til að búa til hluti úr steini eða tinnu.

Fyrstu vísanir í steðja eru í fornegypskum og forngrískum heimildum. Steðjinn var þróaður áfram á miðöldum þegar járnsmiðjur urðu algengar og útbreiddar.

Járnsmíðar
Smíðatól
Krókódílaættbálkur

Krókódílaættbálkur (fræðiheiti: Crocodilia) er ættbálkur stórra skriðdýra. Krókódílar komu fram á sjónarsviðið fyrir um 220 milljón árum. Þeir eru næstu núlifandi ættingjar fugla. Til eru 22 tegundir krókódíla sem eru allar kjötætur.

Krókódílar skiptast í þrjár ættir: 
 krókódílaætt (Crocodylidae) - 14 tegundir
 breiðtrýningar (Alligatoridae)
 langtrýninga (Gavialidae) - 2 tegundir

Krókódílaættbálkur
Bragi

Bragi er guð skáldskapar í norrænni goðafræði og er Iðunn kona hans. Hann er sonur Óðins en samkvæmt heiðinni hefð eru æsir þessir álitnir feður skáldskaparins og skyldu skáld heita á þá, einkum Braga ef þau vildu ná langt. Þriðji hluti Snorra Eddu kallast Skáldskaparmál og leikur Bragi stórt hlutverk þar. Eins og ráða má af nafninu er mikið rætt um skáldskap og hefur Bragi sitthvað til málanna að leggja. Einnig segir Bragi söguna af því hvernig skáldskapurinn varð til.

Upphaf skáldskapar 
Frásögn Braga um upphaf skáldskaparins er á þessa leið. Æsir og Vanir höfðu átt í stríði um skeið en friður var kominn á. Til að innsigla þennan frið spýttu bæði Æsir og Vanir í ker og úr hrákanum gerðu þeir mann. Maður þessi kallaðist Kvasir og var hann svo miklum gáfum gæddur að hann vissi svör við öllum spurningum. Kvasir fór út um allan heim til að kenna en þegar hann kom heim til tveggja dverga, Fjalars og Galars, drápu þeir hann og blönduðu blóði hans við hunang. Sú blanda varð að skáldskaparmiði því hver sem myndi drekka af miðinum varð skáld eða fræðimaður. Skáldskaparmjöðurinn komst svo í hendur á jötni að nafni Suttungur en hann vildi engum lofa að dreypa á miðinum. Með klækjum komst Óðinn yfir mjöðinn og kom honum til ása.

Æsir
Höður

Höður er goð af ætt ása í norrænni goðafræði. Hann var blindur en mjög sterkur. 

Höður er þekktastur fyrir það að hafa orðið Baldri, sem kallaður var hinn hvíti ás, að bana. En ekkert átti að geta grandað Baldri þar sem allir hlutir jarðarinna höfðu lofað því. En það gleymdist að spyrja Mistilteininn og fyrir tilstilli Loka Laufeyjarsonar skaut Höður ör úr mistilteini í Baldur og varð það hans bani.

Höður er einn af þeim sem byggði hina nýju jörð eftir Ragnarök, en eftir hina miklu orrustu koma Baldur og Höður gangandi saman upp úr Helju.

Æsir
Kasakska

Kasakska (қазақ тілі/қазақша/qazaq tili) er tungumál Kasakstans. 11 milljón manns tala hana sem móðurmál. Hún er tyrkískt tungumál. Kasakska er töluð í Kasakstan og í Mið-Asíu. Önnur lönd þar sem kasakska er töluð eru Mongólía, Úsbekistan og Kirgistan, og minnihlutahópar í Þýskalandi, Bandaríkjunum og Tyrklandi. Kasakska er mjög svipuð kirgísku, úsbeksku, túrkmensku, asersku og tyrknesku. Greina má mörg sameiginleg orð og fólk sem kann kasöksku á auðvelt með að lesa þessi mál.

Stafróf 
Kasakska er skrifuð með breyttri útgáfu kýrillíska stafrófsins, en var áður rituð með arabíska stafrófinu.

Аа Әә Бб Вв Гг Дд Ғғ Ее Ёё Жж Зз Ии Йй Кк Ққ Лл Мм Нн Ңң Оо Өө Пп Рр Сс Тт Уу Ұұ Үү Фф Хх Һһ Цц Чч Шш Щщ (Ъъ) Ыы (Ьь) Іі Ээ Юю Яя

Nokkrar algengar setningar 
 Сәлем (Sälem) - Halló
 Хал қалай? (Xal qalay) - Hvað segirðu?
 Жақсы (Jaqsı) - Allt fínt.
 Рахмет (Raxmet) - Takk.
 Ия (İä) - Já
 Жоқ (Joq) - Nei
 Сіздің атыңыз кім? (Sizdin atıñız kim) - Hvað heitirðu?
 Менің атым... (Mening atım) - Ég heiti...
 Сіздің ұлтыңыз кім? (Sizdin ultıngız kim?) - Hvaðan ertu?
 Мен Исландияданмын (Men Islandiyadanmın) - Ég er Íslendingur
 Сізді көргеніме қуаныштымын (Sizdi korgenime kwanıştımın) - Gaman að hitta þig
 Сіз қайда тұрасыз? (Siz qayda turasız) - Hvar býrðu?
 Мен Рейкявикте тұрамын (Men Reyqyaviqte turamın) - Ég bý í Reykjavík
 Хош келдің (Xoş keldin) - Velkomin/n
 Қайырлы таң (Qayırlı tañ) - Góðan morgun
 Қайырлы күн (Qayırlı kün) - Góðan daginn
 Қайырлы кеш (Qayırlı kéş) - Gott kvöld
 Не істеп жатырсың? (Ne istep jatırsıñ?) - Hvað ertu að gera?
 Ештеңе (Eşteñe) - Ekkert
 Сау бол (Saw bol) - Bless!

Fornöfn 
 Мен (Men) - Ég
 Сен, Сіз (Sen, Siz) - Þú
 Ол (Ol) - Hann, hún, það
 Біз (Biz) - Við
 Сендер, Сіздер (Sender, sizder) - Þið
 Олар (Olar) - Þeir, þær, þau

Tengill 
 Lærðu Kasöksku

Tyrknesk tungumál
Kasakstan
Hel

Hel eða Helja er eitt þriggja afkvæma Loka og Angurboðu en í norrænni goðafræði ríkir hún yfir undirheimum. Þegar Hel fæddist kastaði Óðinn henni niður í Niflheim þar sem hún skyldi ríkja yfir níu undirheimum, en þangað fóru þeir sem ekki dóu í bardaga. Í heiðinni hefð er Hel einnig nafn á undirheimum þessum. 

Helju er lýst sem blárri í framan til hálfs en hinn helmingurinn er húðlitur. Heimkynnum hennar er lýst sem gríðarmiklum og kallast salur hennar Éljúðnir. Disk á hún sem kallast Hungur, hníf sem nefnist Sultur. Hel hefur yfir að ráða ambátt og þræl sem nefnast Ganglati og Ganglöt. Rúm hennar kallast Kör. 

Til er saga af því þegar Hermóður hinn hvati heimsótti Helju til að freista þess að fá Baldur lausan þaðan. Hel sagði Hermóði að hún skyldi láta Baldur lausan ef allir hlutir heims, bæði lifandi og dauðir myndu syrgja hann og gráta. Hermóður bar ásum skilaboðin og grétu allir hlutir heims Baldur að einni tröllkonu undanskilinni er Þökk hét. Segir sagan að þar hafi Loki Laufeyjarson verið í dulargervi.

Jötnar
Véltækni hf.

Véltækni hf. er íslenskt verktakafyrirtæki sem sérhæfir sig í að vélsteypa kantsteina. Fyrirtækið var stofnað þann 16. febrúar árið 1958 og hefur vélsteypt kantsteina í um þrjá áratugi. Stofnandi og fyrsti forstjóri fyrirtækisins var Pétur Jónsson en sonur hans, Kristinn Pétursson (einnig nefndur Kiddi kantur), er núverandi forstjóri. Vinsælasti kantsteinninn hjá fyrirtækinu er 15 cm járnbentur kantsteinn. Höfuðstöðvar fyrirtækisins eru að Stórhöfða 35 í Reykjavík.

Heimild
 Þjóðskrá
 http://veltaekni.is/

Íslensk fyrirtæki
Niflheimur

Samkvæmt norrænum sköpunarfrásögnum var Niflheimur í upphafi lengst í norðri. Sköpunarfrásögn Snorra Eddu segir að í upphafi hafi Ginnungagap verið milli Niflheims í norðri og Múspells í suðri. Í Niflheimi var afskaplega kalt en í Múspelli var funheitt og þegar hrím Niflheims og gneistar Múspells mættust varð til jötuninn Ýmir. Úr honum gerðu Óðinn og bræður hans svo jörðina. 

Óðinn kastaði Hel í Niflheim þegar hún fæddist og eru þar hinir níu undirheimar sem hún ræður yfir. Ein þriggja róta Asks Yggdrasils liggur í Niflheim en hana nagar ótt og títt hinn ógurlegi dreki Níðhöggur. Undir rótinni er brunnurinn Hvergelmir og renna úr honum fjölmörg fljót.

Staðir í norrænni goðafræði
Bamakó

Bamakó er stærsta borg og höfuðborg Malí. Hún er staðsett við Nígerfljót í suðvesturhluta landsins.

Malí
Höfuðborgir
The Philosophical Review

The Philosophical Review er bandarískt fræðitímarit um heimspeki sem kemur út ársfjórðungslega og er ritstýrt af kennurum við Sage School of Philosophy við Cornell University og er gefið út af Duke University Press.

Markverðar greinar 
Meðal áhrifamikilla greina sem hafa birst í tímaritinu eru:
 Donnellan, Keith S., „Reference and Definite Descriptions“ 75 (3) (1966): 281-304.
 Grice, H.P., „Meaning“ 66 (3) (1957): 377-388.
 Grice, H.P., „Utterer's Meaning and Intention“ 78 (2) (1969): 147-177.
 Nagel, Thomas, „What Is It Like to Be a Bat?“ 83 (4) (1974): 435-450.
 Vendler, Zeno, „Verbs and Times“ 66 (2) (1957): 143-160.

Tenglar 
 The Philosophical Review
 Sage School of Philosophy
 Duke University Press: Philosophical Review

Heimild 

Philosophical Review
Philosophical Review
Mind

Mind er virt breskt tímarit um heimspeki, sem er gefið út hjá Oxford University Press fyrir hönd Mind Association. Í tímaritinu eru birtar greinar innan rökgreiningarhefðarinnar í heimspeki. Tímaritið kom fyrst út árið 1876. Árið 1891 hófst útgáfan upp á nýtt og var kölluð „nýja röðin“ (‚New Series‘).

Í upphafi var tímaritið tileinkað þeirri spurningu hvort sálarfræði gætu talist til náttúruvísinda, en eins og áður segir er athyglinni beint að rökgreiningarheimspeki í dag.

Núverandi ritstjóri tímaritsins er Thomas Baldwin, prófessor við University of York.

Frægar greinar 
Fræg grein eftir Bertrand Russell, Um tilvísun (On Denoting) var birt í fyrsta sinn í Mind 1905 og Alan Turing setti fyrst fram hugmyndina um Túringprófið í 1950 hefti af Mind.

Ritstjórar 
 1876–1891 — George Croom Robertson
 1891–1920 — George Frederic Stout
 1921–1947 — George Edward Moore
 1947–1972 — Gilbert Ryle
 1972–1984 — David Hamlyn
 1984–1990 — Simon Blackburn
 1990–2000 — Mark Sainsbury
 2000–2005 — Mike Martin
 frá 2005 — Thomas Baldwin

Tengill 
 Vefsíða heimspekideildar University of York

Tilvísanir

Heimild 
 

Tímarit um heimspeki
Noûs

Noûs er þekkt tímarit um heimspeki sem er gefið út ársfjórðungslega af Blackwell Publishing. Því er ritstýrt af Jaegwon Kim og Ernest Sosa. 

Samkvæmt yfirlýsingu tímaritsins gefur það út „greinar sem fást við allar meginspurningar heimspekilegrar orðræðu og langar gagnrýnar umfjallanir um mikilvægar bækur.“

Tengill 
 Vefsíða Noûs

Heimild 
 

Tímarit um heimspeki
Wetzlar

Wetzlar er þýsk borg með um 53.000 íbúa (2017). Borgin er staðsett í sambandslandinu Hessen í Þýskalandi. Borgin liggur norðan við Frankfurt við ána Lahn sem tengir Rín.

Vinabæir 
 Avignon, Frakklandi
 Colchester, Englandi
 Siena, Ítalíu
 Neukölln, Þýskalandi
 Ilmenau, Þýskalandi
 Schladming, Austurríki
 Písek, Tékklandi
 Windhoek, Namibíu

Tenglar 
 Borgin Wetzlar - (þýska og að hluta til á ensku)
 Mynd af Wetzlar  tekin með Google Earth

Borgir í Þýskalandi
Howlandeyja

Howlandeyja er hringrif rétt norðan miðbaugar, 3.100 kílómetra suðvestur af Honolulu. Eyjan er hjálenda Bandaríkjanna.

Bandarískar eyjar
Kyrrahafseyjar
Eyjaálfulönd
Málfræði

Málfræði er safn reglna sem lýsa notkun á tilteknu tungumáli og er þá talað um málfræði þess tungumáls. Stundum er lýsingin talin staðlandi og sögð lýsa „réttri“ notkun málsins. Hefðbundin tungumál sem notuð eru í samskiptum manna stjórnast öll af tiltekinni málfræði, samanber íslenska málfræði og enska málfræði, þótt hún geti verið misflókin. Málfræði er líka mikilvæg í annars konar tungumálum, svo sem forritunarmálum.

Tengt efni 
 Fyrsta málfræðiritgerðin

Málfræði
American Journal of Philology

American Journal of Philology (AJP) er fræðitímarit sem hóf göngu sína árið 1880 og var stofnað af fornfræðingnum Basil Lanneau Gildersleeve. Það er eitt helsta tímarit um textafræði og skyld efni í fornfræði og klassískum bókmenntum, málvísindum, sagnfræði og heimspeki og birtir oft þverfaglegar fræðigreinar. Árið 2003 voru AJP veitt verðlaun fyrir besta útgefna hefti af Association of American Publishers. Núverandi ritstjóri tímaritsins er Barbara K. Gold, við Hamilton College.

Tímaritið kemur út ársfjórðungslega í mars, júní, september og desember. Meðallengd heftis er um 176 blaðsíður.

Tenglar 
Professional and Scholarly Publishing Awards 
American Journal of Philology hjá Project MUSE

Heimild 

Tímarit um fornfræði
Journal of the History of Philosophy

Journal of the History of Philosophy er fræðitímarit sem var stofnað árið 1957. Tímaritið birtir greinar, athugasemdir og bókagagnrýni um sögu Vestrænnar heimspeki. Tímabilið sem fjallað er um nær frá miðödum til nútímans. Aðalritstjóri tímaritsins er Tad Schmaltz, prófessor við Duke University. Stephan Blatti við Duke University er aðstoðarritstjóri. Jack Zupko, prófessor við Emory University sér um ritstjórn bókagagnrýninnar.

Tímaritið kemur út ársfjórðungslega í janúar, apríl, júlí og október. Meðallengd heftis er um 140 blaðsíður.

Tengill 
Journal of the History of Philosophy hjá Project MUSE

Heimild 

Tímarit um heimspeki
Möðrudalur á Fjöllum

Möðrudalur á Fjöllum er bær á Möðrudalsöræfum á Norðurlandi eystra. Jörðin er ein sú landmesta á Íslandi og sú sem stendur hæst (469 metra yfir sjávarmáli). Bærinn stóð við Hringveginn þar til Háreksstaðaleið var tekin í notkun.

Kirkjan á Möðrudal var reist af Jóni Aðalsteini Stefánssyni bónda þar til minningar um eiginkonu sína. Hún var vígð 4. september 1949. Jón skreytti kirkjuna sjálfur að innan og málaði altaristöfluna. 

Á Möðrudal hefur verið rekin veðurathugunarstöð um árabil, en þar og á Grímsstöðum á Fjöllum mældist mesti kuldi sem mælst hefur á Íslandi, -38°C, þann 21. janúar 1918. 

Íslenskir bæir
Kirkjustaðir í Norður-Þingeyjarsýslu
Veðurathugunarstöðvar á Íslandi
Veðurmetsstaðir á Íslandi
Menntamálaráðherra

Menntamálaráðherra er sá ráðherra í ríkisstjórn sem fer með menntamál og í sumum tilfellum einnig menningarmál. Menntamálaráðuneyti er stjórnardeild í ríkisstjórnum margra ríkja heims.

Tengt efni
 Menntamálaráðherrar á Íslandi

Ráðherraembætti
Kröflueldar

Kröflueldar voru hrina eldgosa og kvikuhlaupa sem áttu sér stað við Kröflu frá 20. desember 1975 til 18. september 1984. Á þessum tíma var verið að reisa Kröfluvirkjun. Á sama tíma og framkvæmdir voru að hefjast um mitt ár 1975 varð mikil aukning í skjálftavirkni á Kröflusvæðinu sem náði hámarki 20. desember 1975 þegar eldgos hófst við Leirhnjúk. Þetta litla hraungos var upphafið að Kröflueldum þar sem kvika streymdi inn í kvikuhólf undir Kröfluöskjunni. Þegar þrýstingur varð nógu mikill í kvikuhólfinu varð kvikuhlaup þar sem hluti kvikunnar hljóp í sprungureinar sem opnuðust. Þetta gerðist um 24 sinnum næstu níu árin og þar af rann hraun ofanjarðar níu sinnum. Á meðan á þessu stóð varð landris og landsig áberandi með tilheyrandi jarðhræringum bæði í Kröfluöskjunni og í kringum hana. Hraunin sem upp komu í þessum gosum heita Leirhnjúkshraun og þekja 33 km².

1975-1984
Desember 1975.  
27. apríl 1977.
8.-9. september 1977.
Mars 1980.
10.-18.júlí 1980.
18.-23. október 1980.
30. janúar - 4. febrúar 1981.
18. nóvember 1981.
4. -18. september 1984.

(Heimild: Eldgos 1913-2004. Ari Trausti Guðmundsson og Ragnar Th. Sigurðsson. Bls 10-55)

Tilvísanir

Tengt efni
Mývatnseldar

Tenglar 
 
 „Um Kröfluelda“; grein í Náttúrufræðingnum 1989
Mbl.is - Kröflueldar, fyrir þá sem þurfa að rifja upp

Eldgos á Íslandi
Eldstöðvakerfi Kröflu